CELEX: 32015D1214
Language: lv
Date: 2015-07-22 00:00:00
Title: Komisijas Īstenošanas lēmums (ES) 2015/1214 (2015. gada 22. jūlijs), ar ko izveido Eiropas Investīciju projektu portālu un nosaka tā tehniskās specifikācijas

24.7.2015   
            
            
               LV
            
            
               Eiropas Savienības Oficiālais Vēstnesis
            
            
               L 196/23
            
         KOMISIJAS ĪSTENOŠANAS LĒMUMS (ES) 2015/1214
   (2015. gada 22. jūlijs),
   ar ko izveido Eiropas Investīciju projektu portālu un nosaka tā tehniskās specifikācijas
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2015. gada 25. jūnija Regulu (ES) 2015/1017 par Eiropas Stratēģisko investīciju fondu, Eiropas Investīciju konsultāciju centru un Eiropas Investīciju projektu portālu, ar ko groza Regulas (ES) Nr. 1291/2013 un (ES) Nr. 1316/2013 – Eiropas Stratēģisko investīciju fonds (1), un jo īpaši tās 15. panta 1. punktu,
   tā kā:
   
               (1)
            
            
               Ar Regulu (ES) 2015/1017 Komisijai ar Eiropas Investīciju bankas (EIB) atbalstu tiek uzticēts pienākums izveidot Eiropas Investīciju projektu portālu.
            
         
               (2)
            
            
               Būtu jāizklāsta Eiropas Investīciju projektu portāla tehniskās specifikācijas,
            
         IR PIEŅĒMUSI ŠO LĒMUMU.
   1. pants
   Izveido Eiropas Investīciju projektu portālu (EIPP).
   Pieņem tā tehniskās specifikācijas, kas izklāstītas pielikumā.
   2. pants
   Lai projektus iekļautu EIPP, ievēro šādus iekļaušanas kritērijus:
   
               a)
            
            
               projekta (vai programmas, kuru veido mazāki projekti) apjoms ir vismaz EUR 10 miljoni nepieciešamo ieguldījumu ziņā;
            
         
               b)
            
            
               projekts ir vienā no nozarēm, kas minētas Regulas (ES) 2015/1017 9. panta 2. punktā;
            
         
               c)
            
            
               projekta atbalstītājs ir juridiska persona, kas veic uzņēmējdarbību kādā dalībvalstī;
            
         
               d)
            
            
               projekts atbilst Savienības tiesību aktiem un attiecīgās dalībvalsts tiesību aktiem;
            
         
               e)
            
            
               projekta īstenošanu ir paredzēts sākt trīs gadu laikā pēc tā iesniegšanas EIPP.
            
         3. pants
   No privātajiem projektu atbalstītājiem iekasē projekta pieteikuma apstrādes maksu līdz EUR 250 par vienu projektu.
   Publiskā sektora projektu atbalstītāji ir atbrīvoti no šīs maksas.
   Maksas ieņēmumi ir pamats papildu apropriāciju piešķiršanai saskaņā ar Eiropas Parlamenta un Padomes Regulas (ES, Euratom) Nr. 966/2012 (2) 21. panta 4. punktu un Regulas (ES) 2015/1017 15. panta 4. punktu.
   4. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2015. gada 22. jūlijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 169, 1.7.2015., 1. lpp.
   
   
      (2)  Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).
   
      PIELIKUMS
      
         EIROPAS INVESTĪCIJU PROJEKTU PORTĀLA (EIPP) TEHNISKĀS SPECIFIKĀCIJAS
      
      1.   VISPĀRĪGS APRAKSTS
      EIPP, kas izveidots saskaņā ar Regulas (ES) 2015/1017 15. pantu, ir tāds publiski pieejams investīciju projektu tīmekļa portāls Savienībā, kas darbojas kā platforma, ko izmanto, lai popularizētu projektus potenciālo investoru vidū visā pasaulē. EIPP galvenais mērķis ir stimulēt un paātrināt investīciju projektu attīstību un ienesīgumu Savienībā un tādējādi veicināt lielāku nodarbinātību un ekonomisko izaugsmi. Ja projekts tiek publicēts EIPP portālā, tas nenozīmē, ka to ir atbalstījusi Eiropas Komisija vai EIB, un tas nav nosacījums, lai saņemtu Savienības vai EIB finansiālo atbalstu. Paredzēts, ka EIPP sāks darboties 2016. gada janvārī.
      EIPP galvenās sastāvdaļas būs šādas:
      
                  i)
               
               
                  projektu aprakstu datubāze (projekta apraksts ir strukturēts informācijas kopsavilkums par atsevišķajiem EIPP projektiem);
               
            
                  ii)
               
               
                  interaktīva projekta karte; un
               
            
                  iii)
               
               
                  interaktīvs projektu direktorijs tabulas veidā.
               
            Projekti EIPP tiks sagrupēti nozarēs, kuras noteiks pēc Regulas (ES) 2015/1017 9. panta 2. punktā minētajiem mērķiem un kategorijām.
      2.   EIPP PĀRVALDĪBA UN ATTIECĪBAS AR PROJEKTU ATBALSTĪTĀJIEM UN TĪMEKĻA VIETNES LIETOTĀJIEM
      EIPP pārvaldīs Eiropas Komisija. Dalībvalstis var piedalīties tā pārvaldībā. EIPP saturu veidos projektu atbalstītāji, t. i., privāto un publisko tiesību juridiskās personas.
      Projektu atbalstītāju un citu reģistrētu tīmekļa vietnes lietotāju līdzdalība EIPP būs atkarīga no tā, vai tie piekritīs EIPP noteikumiem, kuru mērķis būs nodrošināt tās publicētās informācijas kvalitāti, kuru saņems no projektu atbalstītājiem, vienlaikus norādot, ka Eiropas Komisija negarantē publicētās informācijas precizitāti un neuzņemas atbildību par jebkuriem prasījumiem, pamatojoties uz projekta publikāciju.
      Atruna brīdina tīmekļa vietnes lietotājus par to, ka Eiropas Komisija nevar garantēt publicētās informācijas precizitāti un potenciālajiem investoriem jāveic ierastā uzticamības pārbaude, tostarp par finanšu aspektiem un visiem citiem aspektiem, kas ietekmē viņu lēmumu par to, vai investēt projektā.
      3.   PROJEKTU PĀRBAUDE
      Projektu pārbaudi veiks Eiropas Komisijas dienesti, pamatojoties uz iekļaušanas kritērijiem, kas izklāstīti šā lēmuma 2. pantā. Dalībvalstis tiks aicinātas izraudzīties vienu vai vairākus kontaktpunktus un noslēgt pakalpojumu līmeņa vienošanās, kurās noteiks savu ieguldījumu saistībā ar pārbaudēm. EIB nozīme, veicinot EIPP, tiks izklāstīta dokumentā par pakalpojumu līmeņa vienošanos. Dažus validācijas procesa tehniskos aspektus, piemēram, projektu atbalstītāju identitātes pārbaudi, var kā ārpakalpojumu uzticēt trešām personām.
      Atbalstītāju iesniegto informāciju nepublicē, ja informācija ir neprecīza vai ja tās publicēšana var radīt juridisku vai reputācijas risku Eiropas Komisijai vai dalībvalstīm, vai abus riskus. Informāciju par projektiem izņem no EIPP, ja tā nav atjaunināta trīs gadus.